Rossiya Prezidenti Vladimir Putin bilan telefon orqali muloqot toʻgʻrisida

24.07.2019
O‘zbekiston Respublikasi Prezidenti Shavkat Mirziyoyev 24-iyul kuni Rossiya Federatsiyasi Prezidenti Vladimir Putin bilan telefon orqali muloqot qildi.
Suhbat avvalida Vladimir Putin davlatimiz rahbarini tavallud kuni bilan chin dildan muborakbod etib, farovonlik va muvaffaqiyat tiladi.
Davlat rahbarlari O‘zbekiston-Rossiya strategik sheriklik va ittifoqchilik munosabatlarida yuksak darajaga erishilganini katta mamnuniyat bilan qayd etdilar. Keyingi yillarda birgalikdagi sa’y-harakatlar tufayli ikki tomonlama aloqalar aniq mazmun bilan boyigani ta’kidlandi.
Hukumatlararo institutlar samarali faoliyat yuritmoqda, tovar ayirboshlash hajmi izchil ortmoqda, Rossiyaning yetakchi kompaniya va banklari ishtirokida mamlakatimiz iqtisodiyotining turli tarmoqlarida yirik investitsiya loyihalari amalga oshirilmoqda.
O‘zbekiston va Rossiya hududlarining amaliy hamkorligi faollashdi. Ta’lim va madaniy-gumanitar sohalarda almashinuvlar borasidagi hamkorlik misli koʻrilmagan darajaga koʻtarildi.
Muloqot chogʻida davlat rahbarlari ikki tomonlama munosabatlarga doir va xalqaro ahamiyaga molik dolzarb masalalarni muhokama qildilar hamda boʻlajak tadbirlar rejasini koʻrib chiqdilar.
O‘zbekiston va Rossiya Prezidentlari mamlakatlarimiz xalqlarining ravnaqi yoʻlida, butun Markaziy Osiyo barqarorligi va taraqqiyotini ta’minlash maqsadida keng koʻlamli sheriklikni yanada rivojlantirish borasidagi intilishi qat’iy ekanini tasdiqladilar.